燒香寺
作者：甘泳
朝代：宋

paragraphs: 暑熱不可度，須此日暮凉。
况爾得佳友，共約棲禪房。
行吟發幽興，空闊入水鄉。
蕭散意自適，輕風動衣裳。
誰歟遠有望，烟影生冥茫。
已復入古寺，樹色交青蒼。
虛廊絕蚊蛾，可近燈燭光。
蓮花生清池，靜坐乃聞香。
尊卑就次序，肴核羅杯觴。
嗟此坐中人，聲名托文章。
雲霄縱高步，山林倏潛藏。
況遇知己飲，豁達傾肺腸。
撫掌發一笑，神思驚軒昂。
酣歌興未已，下趁青苔荒。
仰視天無塵，素月升東牆。
百年亦如寄，萬事何其長。
慎勿忘今夕，嘉話連僧房。